               EUROPOS KOMISIJA
            Briuselis, 2018 04 05
            COM(2018) 164 final
            2018/0077(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Susitarimu dėl Europos bendrosios aviacijos erdvės (EBAE) įsteigtame Jungtiniame komitete dėl jo vidinių darbo tvarkos taisyklių

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu Susitarimu dėl Europos bendrosios aviacijos erdvės sukūrimo įsteigtame komitete dėl numatomo vidinių darbo tvarkos taisyklių priėmimo.

               2.Pasiūlymo aplinkybės

               2.1.Daugiašalis susitarimas dėl Europos bendrosios aviacijos erdvės (EBAE) sukūrimo

               Europos bendrijos bei jos valstybių narių, Albanijos Respublikos, Bosnijos ir Hercegovinos, buvusiosios Jugoslavijos Respublikos Makedonijos, Islandijos Respublikos, Juodkalnijos Respublikos, Norvegijos Karalystės, Serbijos Respublikos ir Jungtinių Tautų laikinosios administracijos misijos Kosove
                  1
                daugiašaliu susitarimu dėl Europos bendrosios aviacijos erdvės sukūrimo (toliau – EBAE susitarimas) siekiama sukurti Europos bendrąją aviacijos erdvę, kurios veikimas grindžiamas laisvu patekimu į rinką, įsisteigimo laisve, vienodomis konkurencijos sąlygomis ir bendromis taisyklėmis, įskaitant saugos, saugumo, oro eismo valdymo, socialinės ir aplinkos srities taisykles. EBAE susitarimas įsigaliojo 2017 m. gruodžio 1 d.

               Europos Sąjunga yra EBAE susitarimo
                  2
                šalis.

               2.2.Jungtinis komitetas

               Pagal EBAE susitarimo 18 straipsnį įsteigtas Jungtinis komitetas atsako už susitarimo administravimą ir užtikrina, kad tas susitarimas būtų tinkamai įgyvendinamas; šiuo tikslu susitarime nurodytais atvejais jis teikia rekomendacijas ir priima sprendimus. Jungtinis komitetas sprendimus priima vieningai. Tačiau tam tikriems konkretiems klausimams spręsti jis gali nuspręsti taikyti balsavimo balsų dauguma procedūrą. Dalyvaujant valstybėms narėms, Europos Komisija pirmininkauja Jungtiniam komitetui.

               2.3.Numatomi Jungtinio komiteto aktai

               Per pirmą savo posėdį Jungtinis komitetas turi priimti savo vidines darbo tvarkos taisykles.

               Numatomas aktas bus priimtas pagal EBAE susitarimo 18 straipsnio 5 dalį, kurioje nustatyta, kad Jungtinis komitetas „priima savo darbo tvarkos taisykles“.

               3.Pozicija, kurios turi būti LAIKOMASI Sąjungos vardu

               Siekiant sudaryti sąlygas Jungtiniam komitetui tinkamai vykdyti savo funkcijas pagal EBAE susitarimo 18 straipsnio 5 dalį, Tarybos prašoma nustatyti poziciją, kurios turi būti laikomasi Sąjungos vardu dėl vidinių darbo tvarkos taisyklių.

               Siekdama užtikrinti, kad susitarimas būtų tinkamai įgyvendinamas, ir vykdydama savo įsipareigojimus Sąjunga, kaip susitarimo Šalis, turi pristatyti savo poziciją EBAE partneriams Jungtiniame komitete.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               4.1.2.Taikymas aptariamuoju atveju

               Jungtinis komitetas yra įsteigtas susitarimu, būtent EBAE susitarimu.

               Aktas, kurį turi priimti Jungtinis komitetas, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis EBAE susitarimo 19 straipsniu.

               Numatomu aktu EBAE susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su oro transportu.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Pagal EBAE susitarimo 19 straipsnį, priimti Jungtinio komiteto sprendimai skelbiami Europos Sąjungos oficialiajame leidinyje.

               2018/0077 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Susitarimu dėl Europos bendrosios aviacijos erdvės (EBAE) įsteigtame Jungtiniame komitete dėl jo vidinių darbo tvarkos taisyklių

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Komisijos pasiūlymą,

               kadangi:

               (1)2017 m. gruodžio 1 d. įsigaliojo Tarybos sprendimu 2018/145
                  3
                Sąjungos sudarytas daugiašalis susitarimas dėl Europos bendrosios aviacijos erdvės sukūrimo (toliau – EBAE susitarimas);

               (2)pagal EBAE susitarimo 18 straipsnio 5 dalį Jungtinis komitetas priima savo darbo tvarkos taisykles;

               (3)savo pirmame posėdyje, kurį numatyta surengti 2018 m. gegužės 3 d., Jungtinis komitetas turi priimti savo vidines darbo tvarkos taisykles, kad galėtų tinkamai vykdyti savo funkcijas pagal EBAE susitarimo 18 straipsnio 5 dalį;

               (4)tikslinga nustatyti poziciją, kurios turi būti laikomasi Sąjungos vardu Jungtiniame komitete, nes aktas, kurį priims Jungtinis komitetas, bus teisiškai privalomas;

               (5)pagal EBAE susitarimo 19 straipsnio 2 dalį Jungtinio komiteto sprendimai turi būti skelbiami Europos Sąjungos oficialiajame leidinyje,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu pirmame Jungtinio komiteto posėdyje:

               - priimti Jungtinio komiteto vidines darbo tvarkos taisykles, pateiktas šio sprendimo priede.

               Neesminiams Jungtinio komiteto sprendimo projekto pakeitimams Sąjungos atstovai Jungtiniame komitete gali pritarti be tolesnio Tarybos sprendimo.

               2 straipsnis

               Priimti Jungtinio komiteto aktai skelbiami Europos Sąjungos oficialiajame leidinyje.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Pagal 1999 m. birželio 10 d. JT Saugumo Tarybos rezoliuciją Nr. 1244.

                     (2)

                        OL L 26, 2018 1 31, p. 1.

                     (3)

                        OL L 26, 2018 1 31, p. 1.

    ---documentbreak---

               EUROPOS KOMISIJA
            Briuselis, 2018 04 05
            COM(2018) 164 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Susitarimu dėl Europos bendrosios aviacijos erdvės (EBAE) įsteigtame Jungtiniame komitete dėl jo vidinių darbo tvarkos taisyklių

               PRIEDAS

               EBAE JUNGTINIO KOMITETO

               Sprendimas Nr. 1/2018

               EBAE JUNGTINIS KOMITETAS,

               atsižvelgdamas į Europos bendrijos bei jos valstybių narių, Albanijos Respublikos, Bosnijos ir Hercegovinos, buvusiosios Jugoslavijos Respublikos Makedonijos, Islandijos Respublikos, Juodkalnijos Respublikos, Norvegijos Karalystės, Serbijos Respublikos ir Jungtinių Tautų laikinosios administracijos misijos Kosove
                  1
                daugiašalį susitarimą dėl Europos bendrosios aviacijos erdvės sukūrimo (toliau – EBAE susitarimas), ypač į jo 18 straipsnį,

               NUSPRENDĖ:

               Vienintelis straipsnis

               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta Briuselyje 2018 m. ….

               Jungtinio komiteto vardu Pirmininkas

                     Carlos Bermejo Acosta

               PRIEDAS

               EBAE JUNGTINIO KOMITETO DARBO TVARKOS TAISYKLĖS

               1 straipsnis

               Bendrosios nuostatos

               1. EBAE jungtinis komitetas įsteigtas pagal Europos bendrijos bei jos valstybių narių, Albanijos Respublikos, Bosnijos ir Hercegovinos, buvusiosios Jugoslavijos Respublikos Makedonijos, Islandijos Respublikos, Juodkalnijos Respublikos, Norvegijos Karalystės, Serbijos Respublikos ir Jungtinių Tautų laikinosios administracijos misijos Kosove
                  2
                daugiašalio susitarimo dėl Europos bendrosios aviacijos erdvės sukūrimo (toliau – EBAE susitarimas) 18 straipsnį.

               2. Jis yra atsakingas už Susitarimo administravimą ir užtikrina tinkamą jo įgyvendinimą.

               3. Remiantis 18 straipsnio 2 dalimi Jungtinį komitetą sudaro Susitariančiųjų Šalių atstovai.

               4. Remiantis 18 straipsnio 3 dalimi Jungtinis komitetas sprendimus priima vieningai. Tačiau Jungtinis komitetas gali nuspręsti nustatyti balsavimo balsų dauguma procedūrą dėl tam tikrų konkrečių klausimų.

               2 straipsnis

               Pirmininkavimas

               Jungtiniam komitetui pakaitomis pirmininkauja EBAE partneris ir Europos Sąjunga bei jos valstybės narės. Jungtinio komiteto posėdžiui pirmininkaujančiai Europos Sąjungai ir jos valstybėms narėms atstovauja Europos Komisija.

               3 straipsnis

               Posėdžiai

               1.
                     Jei Šalys nesusitaria kitaip, Jungtinis komitetas posėdžiauja bent kartą per metus ir pagal aplinkybes.

               2. Kiekvienas Jungtinio komiteto posėdis rengiamas Šalių sutartą dieną.

               3. Jei Šalys sutinka, Jungtinio komiteto posėdžiai gali būti rengiami naudojant bet kokias sutartas technologines priemones, pavyzdžiui, vaizdo konferenciją.

               4 straipsnis

               Delegacijos

               1.
                     Prieš kiekvieną posėdį per Jungtinio komiteto sekretoriatą Šalims pranešama apie planuojamą posėdyje dalyvausiančių delegacijų sudėtį.

               2.
                     Siekdamas gauti informacijos konkrečiais klausimais, Jungtinis komitetas į savo posėdžius gali pasikviesti asmenų, kurie nėra jo nariai.

               5 straipsnis

               Sekretoriatas

               Jungtinio komiteto sekretoriaus pareigas eina Europos Komisijos pareigūnas.

               6 straipsnis

               Korespondencija

               Visa Jungtinio komiteto pirmininko gaunama ir siunčiama korespondencija taip pat perduodama sekretoriui. Sekretorius užtikrina, kad korespondencija būtų perduota Šalims.

               7 straipsnis

               Konfidencialumas

               Komiteto svarstymai yra konfidencialūs. Kai Šalis Jungtiniam komitetui pateikia informacijos, kuri nurodyta kaip konfidenciali, kitos Šalys tokią informaciją tvarko laikydamosi konfidencialumo principų.

               8 straipsnis

               Posėdžių darbotvarkė

               1.
                     Sekretoriatas, remdamasis Šalių pateiktais pasiūlymais, parengia preliminarią kiekvieno Jungtinio komiteto posėdžio darbotvarkę. Preliminarios darbotvarkės punktai pagrindžiami susijusiais dokumentais, o apie juos pranešama likus ne mažiau kaip 21 kalendorinei dienai iki posėdžio.

               2.
                     Preliminari darbotvarkė visoms Šalims pateikiama likus ne mažiau kaip 15 kalendorinių dienų iki posėdžio.

               3.
                     Jungtinis komitetas tvirtina darbotvarkę kiekvieno posėdžio pradžioje.  Šalims sutarus, į darbotvarkę galima įtraukti preliminarioje darbotvarkėje nenurodytų punktų.

               4.
                     Pirmininkas gali sutrumpinti 1 dalyje nurodytą terminą, kad būtų atsižvelgta į konkretaus klausimo aplinkybes arba skubumą.

               9 straipsnis

               Protokolai ir praktinės išvados

               1.
                     Sekretorius parengia kiekvieno Jungtinio komiteto posėdžio protokolą. Jame nurodomi priimti sprendimai ir rekomendacijos bei patvirtintos išvados.

               2.
                     Per vieną mėnesį nuo posėdžio dienos protokolo projektas teikiamas Jungtiniam komitetui tvirtinti pagal rašytinę procedūrą. Patvirtinti protokolą komitetas taip pat gali kitame posėdyje.

               3.
                     Patvirtintą protokolą pasirašo pirmininkas ir sekretorius, o viena kopija pateikiama kiekvienai Šaliai.

               10 straipsnis

               Sprendimai ir rekomendacijos

               1.
                     Jungtinis komitetas priima sprendimus ir rengia savo rekomendacijas vieningai. Tačiau sprendimams ir rekomendacijoms pagal EBAE susitarimo 16, 20 straipsnius ir 28 straipsnio 3 dalį priimti reikia paprastos balsų daugumos.

               2.
                     Laikoma, kad reikalaujamas Jungtinio komiteto kvorumas yra tik tada, kai atstovaujama keturioms Pietryčių Europos Šalims ir Europos Sąjungai.

               3.
                     Tuo metu, kai nevyksta posėdžiai, Jungtinis komitetas gali priimti sprendimus arba teikti rekomendacijas taikydamas rašytinę procedūrą. Tačiau kiekviena Šalis gali paprašyti, kad Jungtinis komitetas būtų sušauktas klausimui aptarti. Šalis, siūlanti taikyti rašytinę procedūrą, pateikia priemonės projektą sekretoriui, o šis perduoda jį visoms Šalims. Gavusi priemonės projektą, kiekviena Šalis per 15 darbo dienų informuoja pirmininką ir sekretorių, ar pritaria tam projektui, siūlo projekto pakeitimų arba mano, kad Jungtinis komitetas turėtų būti sušauktas klausimui aptarti. Jei projektas priimamas, pirmininkas patvirtina galutinę sprendimo ar rekomendacijos redakciją pagal 5 ir 6 dalis.

               4.
                     Šalies susilaikymas neužkerta kelio Jungtiniam komitetui imtis veiksmų, jei yra šio skirsnio 2 dalyje reikalaujamas kvorumas.

               5.
                     Jungtinio komiteto sprendimų ir rekomendacijų antraštėse turi būti įrašyta atitinkamai „Sprendimas“ arba „Rekomendacija“, toliau nurodomas serijos numeris, priėmimo data ir dalykas.

               6.
                     Jungtinio komiteto sprendimus ir rekomendacijas pasirašo pirmininkas, o jų autentiškumą patvirtina sekretorius.

               7.
                     Jungtinio komiteto sprendimus Šalys skelbia savo atitinkamuose oficialiuosiuose leidiniuose. Kiekviena Šalis gali nuspręsti, ar skelbti bet kurį kitą Jungtinio komiteto priimtą aktą. Viena sprendimų ir rekomendacijų kopija perduodama kiekvienai Šaliai.

               11 straipsnis

               Kalbos

               1.
                     Jungtinio komiteto oficialiosios kalbos yra Šalių oficialiosios kalbos. Tačiau efektyvumo sumetimais Jungtinio komiteto posėdžiuose, korespondencijoje ir rengiamuose dokumentuose Šalys stengiasi vartoti anglų kalbą.

               2.
                     Jungtinio komiteto sprendimų ir rekomendacijų tekstas rengiamas anglų kalba.

               12 straipsnis

               Išlaidos

               1.
                     Kiekviena Šalis padengia išlaidas, patiriamas dėl dalyvavimo Jungtinio komiteto ir darbo arba ekspertų grupių posėdžiuose.

               2.
                     Jungtinis komitetas susitaria dėl ekspertų komandiruočių išlaidų skirstymo.

               13 straipsnis

               Darbo tvarkos taisyklių keitimas

               Darbo tvarkos taisyklės gali būti iš dalies keičiamos pagal 10 straipsnį.

               14 straipsnis

               Darbo grupės

               1.
                     Darbo arba ekspertų grupių, kurios steigiamos pagal Susitarimo 18 straipsnio 8 dalį, sudėtis ir veikla patvirtinamos, mutatis mutandis, vadovaujantis Jungtiniam komitetui taikytinomis taisyklėmis.

               2.
                     Darbo arba ekspertų grupės yra pavaldžios Jungtiniam komitetui, kuriam jos teikia ataskaitas po kiekvieno savo posėdžio. Jos neturi teisės priimti sprendimų, bet gali teikti rekomendacijas komitetui.

               3.
                     Jungtinis komitetas gali nuspręsti iš dalies pakeisti arba nutraukti darbo arba ekspertų grupių įgaliojimus.

                     (1)

                        Pagal 1999 m. birželio 10 d. JT Saugumo Tarybos rezoliuciją Nr. 1244.

                     (2)

                        Pagal 1999 m. birželio 10 d. JT Saugumo Tarybos rezoliuciją Nr. 1244.


               EUROPOS KOMISIJA
            Briuselis, 2018 05 23
            COM(2018) 281 final
            Pasiūlymas
            EUROPOS PARLAMENTO IR TARYBOS SPRENDIMAS
            dėl ES solidarumo fondo lėšų mobilizavimo siekiant 2019 m. Sąjungos bendrajame biudžete numatyti išteklių avansams mokėti

               AIŠKINAMASIS MEMORANDUMAS

               2013 m. gruodžio 2 d. Tarybos reglamente (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa
                  1
               , ypač jo 10 straipsnyje, numatyta galimybė mobilizuoti Europos Sąjungos solidarumo fondo lėšas neviršijant viršutinės metinės 500 mln. EUR (2011 m. kainomis) ribos ir viršijant atitinkamų finansinės programos išlaidų kategorijų ribas.

               Fondo lėšų mobilizavimo sąlygos nustatytos 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo
                  2
                11 punkte.

               Fondo lėšų gavimo sąlygos išsamiai išdėstytos Europos Parlamento ir Tarybos reglamente, kuriuo iš dalies keičiamas Tarybos reglamentas (EB) Nr. 2012/2002
                  3
               ; jame numatyta, kad į biudžetą įtraukiama 50 000 000 EUR įsipareigojimų asignavimų ir mokėjimų asignavimų neviršijanti suma avansams mokėti.

               Komisija šias sumas įtraukia į 2019 m. biudžeto projektą.

               Pasiūlymas

               EUROPOS PARLAMENTO IR TARYBOS SPRENDIMAS

               dėl ES solidarumo fondo lėšų mobilizavimo siekiant 2019 m. Sąjungos bendrajame biudžete numatyti išteklių avansams mokėti

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą
                  4
               , ypač į jo 4a straipsnio 4 dalį,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  5
               , ypač į jo 11 punktą,

               atsižvelgdami į Europos Komisijos pasiūlymą,

               kadangi:

               (1)Europos Sąjungos solidarumo fondo (toliau – Fondas) tikslas – užtikrinti Sąjungai galimybę greitai, veiksmingai ir lanksčiai reaguoti nelaimės atvejais ir parodyti solidarumą su nelaimių ištiktų regionų gyventojais;

               (2)didžiausia Fondo suma neviršija 500 000 000 EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013
                  6
                10 straipsnyje;

               (3)iš dalies pakeisto Reglamento (EB) Nr. 2012/2002 4a straipsnio 4 dalyje nustatyta, kad siekiant užtikrinti, kad biudžeto ištekliai būtų gauti laiku, Fondo lėšos gali būti mobilizuotos avansams mokėti, neviršijant 50 000 000 EUR sumos, o atitinkami asignavimai įtraukti į Sąjungos bendrąjį biudžetą;

               (4)siekiant užtikrinti, kad 2019 m. Sąjungos bendrajame biudžete laiku būtų numatyta pakankamai biudžeto išteklių, avansams mokėti turėtų būti mobilizuota 50 000 000 EUR Fondo lėšų suma;

               (5)siekiant kuo greičiau mobilizuoti Fondo lėšas, šis sprendimas turėtų būti taikomas nuo 2019 finansinių metų pradžios,

               PRIĖMĖ ŠĮ SPRENDIMĄ:

               1 straipsnis

               2019 finansinių metų Europos Sąjungos bendrajame biudžete iš Europos Sąjungos solidarumo fondo mobilizuojama 50 000 000 EUR įsipareigojimų ir mokėjimų asignavimų suma avansams mokėti.

               2 straipsnis

               Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               Jis taikomas nuo 2019 m. sausio 1 d.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        OL L 347, 2013 12 20, p. 884.

                     (2)

                        OL C 373, 2013 12 20, p. 1.

                     (3)

                        OL L 189, 2014 6 27, p. 143.

                     (4)

                        OL L 189, 2014 6 27, p. 143.

                     (5)

                        OL C 373, 2013 12 20, p. 1.

                     (6)

                        OL L 347, 2013 12 20, p. 884.


               EUROPOS KOMISIJA
            Briuselis, 2018 06 05
            COM(2018) 399 final
            2018/0221(NLE)
            Pasiūlymas
            TARYBOS SPRENDIMAS
            dėl pasiūlymo iš dalies pakeisti Susitarimo dėl Afrikos ir Eurazijos migruojančių vandens paukščių išsaugojimo (AEWA) 2 ir 3 priedus pateikimo Europos Sąjungos vardu

               AIŠKINAMASIS MEMORANDUMAS

               1.Pasiūlymo aplinkybės

               1.1.Susitarimas dėl Afrikos ir Eurazijos migruojančių vandens paukščių išsaugojimo

               Susitarimu dėl Afrikos ir Eurazijos migruojančių vandens paukščių išsaugojimo (AEWA) siekiama išsaugoti migruojančius vandens paukščius ir jų buveines Afrikoje, Europoje, Artimuosiuose Rytuose, Centrinėje Azijoje, Grenlandijoje ir Kanados Arktiniame salyne.

               Įgyvendinant Migruojančių laukinių gyvūnų rūšių išsaugojimo konvenciją parengtas ir pagal Jungtinių Tautų aplinkos programą (UNEP) administruojamas AEWA vienija valstybes nares ir platesnę tarptautinę išsaugojimo srityje dirbančią bendruomenę, siekiant nustatyti koordinuotą migruojančių vandens paukščių išsaugojimo ir valdymo tvarką visame jų migravimo areale.

               Susitarimas įsigaliojo 1999 m. lapkričio 1 d. Nuo 2005 m. spalio 1 d. Europos Sąjunga yra šio Susitarimo susitariančioji šalis
                  1
               . Šiuo metu yra 77 susitariančiosios šalys: 41 iš Eurazijos (įskaitant ES) ir 36 iš Afrikos.

               Direktyva 2009/147/EB dėl laukinių paukščių apsaugos (toliau – Paukščių direktyva)
                  2
                į Sąjungos teisę perkeliami pagal Susitarimą prisiimti įsipareigojimai. Paukščių direktyva siekiama apsaugoti visų rūšių laukinius paukščius, natūraliai paplitusius gamtoje valstybių narių europinėje teritorijoje, kuriai taikoma Sutartis. Ji apima šių rūšių apsaugą, valdymą ir kontrolę ir nustato jų naudojimo taisykles.

               1.2.Šalių susitikimas

               Šalių susitikimas (MOP) – pagrindinė sprendimus pagal Susitarimą priimanti institucija. Jis turi įgaliojimus peržiūrėti Susitarimo priedus ir yra šaukiamas kas trejus metus.

               Septintasis Susitarimo šalių susitikimas įvyks 2018 m. gruodžio 4–8 d. Pietų Afrikoje.

               Pagal Susitarimo X straipsnio 2 ir 3 dalis pasiūlymai iš dalies pakeisti Susitarimo priedus perduodami Susitarimo sekretoriatui likus ne mažiau kaip 150 dienų iki Šalių susitikimo sesijos pradžios, t. y. iki 2018 m. liepos 7 d.

               1.3.Kroatijos ir Italijos pasiūlymai

               Kroatija ir Italija pasiūlė, kad Europos Sąjunga pateiktų pasiūlymą iš dalies pakeisti Susitarimo 2 priedą, kuriame išvardytos paukščių rūšys, kurioms taikomas Susitarimas, į 2 priedą įtraukiant kuoduotąjį kormoraną (Phalacrocorax aristotelis).

               Kroatija ir Italija taip pat pasiūlė, kad Europos Sąjunga pateiktų pasiūlymą iš dalies pakeisti Susitarimo 3 priedą, į 3 priedo 1 lentelės A skiltį (atitinkamai į 2
                  3
                ir 1c
                  4
                kategorijas) įtraukiant ne ES (Barenco jūros) Phalacrocorax aristotelis aristotelis populiaciją ir ES (rytinė Viduržemio jūros dalis – Kroatija, Adrijos jūra) Phalacrocorax aristotelis desmarestii populiaciją.

               Pasiūlymai pagrįsti toliau nurodytomis priežastimis.

               Phalacrocoracidae (kormoraninių) šeima jau įtraukta į Susitarimo 2 priedą. Šešios iš aštuonių rūšių, perinčių šio Susitarimo taikymo geografinėje teritorijoje, įtrauktos į 2 priedą remiantis jų migracine būkle. Neįrašytos dvi rūšys – kuoduotieji kormoranai (Phalacrocorax aristotelis) ir ilgauodegiai kormoranai (Phalacrocorax africanus).

               Kuoduotieji kormoranai paplitę Atlanto vandenyno Europos ir Šiaurės Afrikos pakrantėje, nuo Maroko iki Šiaurės Norvegijos ir Kolos pusiasalio, įskaitant Islandiją, taip pat Viduržemio jūros pakrantėje ir Juodosios jūros pakrantės dalyse (del Hoyo et al., 1992). Pripažįstami trys porūšiai: Ph. a. aristotelis, paplitęs Atlanto vandenyno regione, Ph. a. desmarestii – Viduržemio jūros ir Juodosios jūros regionuose bei Ph. a. riggenbachi Maroke. Apskritai, ši rūšis būna sėsli arba migruojanti, tačiau kai kurios populiacijos yra iš tiesų migruojančios: šiauriausiai paplitusios Norvegijoje ir Rusijoje Ph. a. aristotelis populiacijos bei Adrijos jūros regiono Ph. a desmarestii populiacija.

               Dešimtajame dešimtmetyje pasaulio populiacija buvo įvertinta maždaug 100 000 porų, o 2004 m. – 75 000–81 000 porų (Birdlife, 2004). IUCN šias rūšis priskyrė vadinamajai nedidelį susirūpinimą keliančiai kategorijai (Birdlife, 2015). Nors kai kurios populiacijos gali būti stabilios, bendra populiacijos tendencija yra mažėjanti (Wetlands International, 2006). Užfiksuoti didžiuliai populiacijos dydžio svyravimai. Pavyzdžiui, 1969–1987 m. populiacija Jungtinėje Karalystėje padidėjo 21 proc.: nuo 31 600 porų 1969–1970 m. iki 47 300 porų 1985–1987 m. 1998–2002 m. ji sumažėjo 27 proc., o iki 2011 m. – dar 26 proc. (Balmer et al., 2013). Norvegijoje populiacijos dydis taip pat labai svyruoja. Šiauriausiai, Barenco jūros regione, migruojančių paukščių populiacija sumažėjo nuo 10 000 porų 1980 m. iki maždaug 1 000 porų 1994 m., tačiau 2013 m. vėl padidėjo – iki 5 000 porų (Fauchald et al., 2015).

               Ph. a. desmaresti porūšis įvertintas 8 700–11 126 perinčių porų (Bazin ir Imbert, 2012). 2006 m. populiacija buvo įvertinta maždaug 10 000 individų (Culioli, 2006). Korsikoje buvo užfiksuotas populiacijos sumažėjimas. Čia kažkada buvusi stabili populiacija, 1975–1983 m. siekusi 1 000 porų, 1994 m. sumažėjo > 50 proc., t. y. iki maždaug 375 porų, o vėliau vėl padidėjo (Dubois et al., 2008).

               Ph. a. desmarestii porūšis yra saugomas europinėje paplitimo arealo dalyje ir keliose šalyse įrašytas į Raudonąją knygą, pavyzdžiui, Bulgarijoje priskirtas pažeidžiamai, o Albanijoje – nykstančiai kategorijai. Ph. a. aristotelis saugomas jo paplitimo arealo dalyje (Jungtinėje Karalystėje). Neseniai Jungtinėje Karalystėje jis buvo perkeltas iš Gintarinės į Raudonąją knygą (Eaton et al., 2015). Dėl mažo populiacijos dydžio jis taip pat įtrauktas į Raudonąją knygą Rusijoje. Dėl per 10 metų nustatyto 15–30 proc. sumažėjimo rūšis turi būti priskirta beveik nykstančiai kategorijai Norvegijoje (Korneev et al., 2015).

               Velando ir Freire (2002) pabrėžia, kad, siekiant veiksmingai išsaugoti P. a. desmarestii, reikėtų saugoti jų perėjimo, taip pat maitinimosi ir ilsėjimosi vietas bei reguliuoti priedugnio žvejybą paukščių maitinimosi vietose. Anot Velando ir Freire (2002), 2015 m. Birdlife pasiūlyti išsaugojimo veiksmai yra: 1) nustatyti šiai rūšiai svarbias jūros teritorijas; 2) vėliau joms suteikti saugomų jūrų teritorijų statusą; 3) valdyti pagrindines perėjimo ir žiemos poilsio vietas, įskaitant invazinių plėšrūnų likvidavimą; 4) žvejybos laivuose vykdyti stebėsenos programas, siekiant nustatyti, kuriose zonose yra didelė rizika, kad jie pateks kaip priegauda į žiauninius tinklaičius; 5) prireikus įgyvendinti poveikio švelninimo ir apsaugos priemones.

               1.4.Liuksemburgo pasiūlymas

               Liuksemburgas pasiūlė perkelti į šio Susitarimo 3 priedo 1 lentelės A skiltį visas toliau nurodytų trijų rūšių populiacijas: lenktasnapio bėgiko
                  5
                (Calidris ferruginea), mormono
                  6
                (Fratercula arctica) ir alkos
                  7
                (Alca torda). Nors Liuksemburgas nepasiūlė įtraukti šių trijų rūšių į konkrečias kategorijas, remiantis šio Susitarimo 3 priedo 1 lentelės A skiltyje nustatytais kriterijais, lenktasnapį bėgiką (Calidris ferruginea) ir alką (Alca torda) galima įtraukti į 4 kategoriją
                  8
               , o mormoną (Fratercula arctica) – į 1b kategoriją
                  9
               .

               Liuksemburgo pasiūlyme daroma nuoroda į AEWA MOP6
                  10
                priimtą rezoliuciją 6.1, kuria buvo pripažinti neseniai į Pasaulio Raudonąją knygą įrašyti paprastoji gaga (Somateria mollissima), rudagalvė antis (Aythya ferina), raguotasis kragas (Podiceps auritus), jūršarkė (Haematopus ostralegus), paprastoji pempė (Vanellus vaneillus), laplandinis griciukas (Limosa lapponica), islandinis bėgikas (Calidris canutus), lenktasnapis bėgikas (Calidris ferruginea), armėninis kiras (Larus armenicus), mormonas (Fratercula arctica) ir alka (Alca torda). Rezoliucijoje taip pat atkreiptas dėmesys į tai, kaip svarbu MOP7 apsvarstyti šių pakeitimų sąrašuose pasekmes.

               1.5.Pasiūlymų nagrinėjimas

               Pagal Kroatijos, Italijos ir Liuksemburgo pasiūlytus 2 ir 3 priedų pakeitimus, visoms kuoduotojo kormorano (Phalacrocorax aristotelis), lenktasnapio bėgiko (Calidris ferruginea), mormono (Fratercula arctica) ir alkos (Alca torda) populiacijoms turėtų būti taikomas Susitarimo 3 priedo 2.1.1 punkte pateiktas reikalavimas, kuriuo nustatomos rūšių išsaugojimo teisinės priemonės, taikomos 3 priedo 1 lentelės A skiltyje išvardytų rūšių populiacijai. Šalys suteikia apsaugą pagal Susitarimo III straipsnio 2 dalies a punktą visų pirma 1 lentelės A skiltyje išvardytoms populiacijoms. Tokios Šalys pirmiausia vadovaudamosi 2.1.3 punktu:

               a) draudžia gaudyti jų teritorijoje sutinkamų populiacijų paukščius ir rinkti jų kiaušinius;

               b) draudžia sąmoningai juos trikdyti, jei toks trikdymas turėtų įtakos atitinkamos populiacijos išsaugojimui, taip pat

               c) draudžia turėti ar naudoti tų populiacijų paukščius ar jų kiaušinius ir prekiauti tų populiacijų paukščiais ar jų kiaušiniais, kurie buvo surinkti ar sugauti nepaisant pagal a punktą nustatyto draudimo, taip pat turėti ar naudoti tokių paukščių ir jų kiaušinių lengvai atpažįstamas dalis ar išvestinius produktus ir jais prekiauti.

               Taikant išimtį, tik A skilties 2 ir 3 kategorijose išvardytas populiacijas, pažymėtas žvaigždutėmis, ir A skilties 4 kategorijoje išvardytas populiacijas medžioti galima laikantis subalansuoto naudojimo principo
                  11
               . Taikant minėtą subalansuoto naudojimo principą, laikomasi specialių tarptautinio rūšiai skirto veiksmų plano, kuriuo Šalys stengiasi įgyvendinti laimikio prisitaikomojo valdymo principus, nuostatų
                  12
               . Taip naudojant populiacijas taikomos bent tos pačios teisinės priemonės kaip gaudant 1 lentelės B skiltyje išvardytus paukščius, kaip reikalaujama 2.1.2 punkte.

               Italijos ir Kroatijos, taip pat Liuksemburgo pasiūlymai yra tinkamai pagrįsti. Jie neprieštarauja ES teisei ir ją papildo, ypač Paukščių direktyvą.

               Komisija, raštu pasikonsultavusi su Gamtos direktyvų ekspertų grupe (angl. Nature Directives Expert Group, NADEG), siūlo, kad Sąjunga turėtų paremti anksčiau minėtus pasiūlymus, kadangi jie yra moksliškai pagrįsti ir atitinka Sąjungos įsipareigojimą bendradarbiauti tarptautiniu mastu biologinės įvairovės apsaugos srityje. Dėl pakeitimų pasiūlymų galiojančių Sąjungos teisės aktų keisti nereikia.

               Pasiūlymai iš dalies pakeisti Susitarimo priedus perduodami Susitarimo sekretoriatui, likus ne mažiau kaip 150 dienų iki Šalių susitikimo sesijos pradžios (plg. Susitarimo X straipsnio 2 ir 3 dalis), t. y. iki 2018 m. liepos 7 d.

               Todėl būtina, kad Taryba skubiai priimtų sprendimą dėl anksčiau minėto pasiūlymo pateikimo Susitarimo sekretoriatui Europos Sąjungos vardu. Tai pozicija, kurios turėtų būti laikomasi Sąjungos vardu, taikant SESV 218 straipsnio 9 dalį.

               2018/0221 (NLE)

               Pasiūlymas

               TARYBOS SPRENDIMAS

               dėl pasiūlymo iš dalies pakeisti Susitarimo dėl Afrikos ir Eurazijos migruojančių vandens paukščių išsaugojimo (AEWA) 2 ir 3 priedus pateikimo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjunga Tarybos sprendimu 2006/871/EB
                  13
                sudarė Susitarimą dėl Afrikos ir Eurazijos migruojančių vandens paukščių išsaugojimo (toliau – Susitarimas), ir jis įsigaliojo 2005 m. spalio 1 d. Susitarimu siekiama išsaugoti migruojančius vandens paukščius ir jų buveines Afrikoje, Europoje, Artimuosiuose Rytuose, Centrinėje Azijoje, Grenlandijoje ir Kanados Arktiniame salyne;

               (2)būdama Susitarimo šalis, Sąjunga gali siūlyti iš dalies pakeisti Susitarimo priedus. Į 2 priedą įtrauktos vandens paukščių rūšys, kurioms taikomas Susitarimas. 3 priede pateiktas veiksmų planas, kuriuo patikslinama, kokių konkrečių priemonių (pavyzdžiui, rūšių išsaugojimo, buveinių išsaugojimo, žmonių veiklos valdymo, mokslinių tyrimų ir stebėsenos, švietimo ir informacijos bei įgyvendinimo), atitinkančių šio Susitarimo III straipsnyje nustatytas bendrąsias išsaugojimo priemones, Šalys turi imtis dėl prioritetinių rūšių;

               (3)Kroatija ir Italija pasiūlė, kad Europos Sąjunga pateiktų pasiūlymą iš dalies pakeisti Susitarimo 2 priedą, į jį įtraukiant kuoduotąjį kormoraną (Phalacrocorax aristotelis);

               (4)Kroatija ir Italija taip pat pasiūlė, kad Europos Sąjunga pateiktų pasiūlymą iš dalies pakeisti Susitarimo 3 priedą, į to priedo 1 lentelės A skiltį (atitinkamai į 2
                  14
                ir 1c
                  15
                kategorijas) įtraukiant ne ES (Barenco jūros) Phalacrocorax aristotelis aristotelis populiaciją ir ES (rytinės Viduržemio jūros dalies – Kroatijos, Adrijos jūros) Phalacrocorax aristotelis desmarestii populiaciją;

               (5)Liuksemburgas pasiūlė perkelti į šio Susitarimo 3 priedo 1 lentelės A skiltį visas toliau nurodytų trijų rūšių populiacijas: lenktasnapio bėgiko
                  16
                (Calidris ferruginea), mormono
                  17
                (Fratercula arctica) ir alkos
                  18
                (Alca torda). Nors Liuksemburgas nepasiūlė įtraukti šių trijų rūšių į konkrečias kategorijas, remiantis Susitarimo 3 priedo 1 lentelės A skiltyje nustatytais kriterijais, lenktasnapį bėgiką (Calidris ferruginea) ir alką (Alca torda) galima įtraukti į 4 kategoriją
                  19
               , o mormoną (Fratercula arctica) – į 1b kategoriją
                  20
               ;

               (6)pagal Kroatijos, Italijos ir Liuksemburgo pasiūlytus 2 ir 3 priedų pakeitimus, visoms kuoduotojo kormorano (Phalacrocorax aristotelis), lenktasnapio bėgiko (Calidris ferruginea), mormono (Fratercula arctica) ir alkos (Alca torda) populiacijoms turėtų būti taikomas Susitarimo 3 priedo 2.1.1 punkte pateiktas reikalavimas, kuriuo nustatomos rūšių išsaugojimo teisinės priemonės, taikomos 3 priedo 1 lentelės A skiltyje išvardytų rūšių populiacijoms. Šio Susitarimo šalys visų pirma turi drausti gaudyti 1 lentelės A skiltyje išvardytų jų teritorijoje sutinkamų populiacijų paukščius ir rinkti jų kiaušinius ir sąmoningai juos trikdyti, jei toks trikdymas turėtų įtakos atitinkamos populiacijos išsaugojimui. Taikant išimtį, tik A skilties 2 ir 3 kategorijose išvardytas populiacijas, pažymėtas žvaigždutėmis, ir A skilties 4 kategorijoje išvardytas populiacijas medžioti galima laikantis subalansuoto naudojimo principo
                  21
               . Taikant minėtą subalansuoto naudojimo principą, laikomasi specialių tarptautinio rūšiai skirto veiksmų plano, kuriuo Šalys stengiasi įgyvendinti laimikio prisitaikomojo valdymo principus, nuostatų
                  22
               ;

               (7)Italijos ir Kroatijos, taip pat Liuksemburgo pasiūlymai yra tinkamai pagrįsti. Jie neprieštarauja Sąjungos teisei ir ją papildo, ypač Direktyvą 2009/147/EB
                  23
               ;

               (8)pasiūlymai moksliškai pagrįsti ir atitinka Sąjungos įsipareigojimą bendradarbiauti tarptautiniu mastu biologinės įvairovės apsaugos srityje;

               (9)rūšys jau saugomos Direktyva 2009/147/EB dėl laukinių paukščių apsaugos. Be to, kuoduotasis kormoranas (Phalacrocorax aristotelis) įtrauktas į šios direktyvos I priedą. Todėl dėl siūlomų pakeitimų Sąjungos teisės aktų keisti nereikės;

               (10)todėl Sąjunga, rengdamasi septintajam Šalių susitikimui, įvyksiančiam 2018 m. gruodžio 4–8 d. Pietų Afrikoje, turėtų pateikti pasiūlymus šio Susitarimo sekretoriatui,

               (11)

               PRIĖMĖ ŠĮ SPRENDIMĄ:

               1 straipsnis

               1.Sąjunga pateikia pasiūlymus iš dalies pakeisti Susitarimo dėl Afrikos ir Eurazijos migruojančių vandens paukščių išsaugojimo 2 ir 3 priedus:

               (a)įtraukti kuoduotąjį kormoraną (Phalacrocorax aristotelis) į Susitarimo 2 priedą;

               (b)įtraukti ne ES (Barenco jūros) Phalacrocorax aristotelis aristotelis populiaciją ir ES (rytinės Viduržemio jūros dalies – Kroatijos, Adrijos jūros) Phalacrocorax aristotelis desmarestii populiaciją į 3 priedo 1 lentelės A skiltį (atitinkamai į 2 ir 1c kategorijas);

               (c)perkelti visas lenktasnapio bėgiko (Calidris ferruginea), mormono (Fratercula arctica) ir alkos (Alca torda) populiacijas į Susitarimo 3 priedo 1 lentelės A skiltį (atitinkamai į 4, 1b ir 4 kategorijas).

               2.Komisija Sąjungos vardu perduoda pasiūlymą Susitarimo dėl Afrikos ir Eurazijos migruojančių vandens paukščių išsaugojimo sekretoriatui.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2005 m. liepos 18 d. Tarybos sprendimas 2006/871/EB dėl Susitarimo dėl Afrikos ir Eurazijos migruojančių vandens paukščių išsaugojimo sudarymo Europos bendrijos vardu. OL L 345, 2006 12 8, p. 24.

                     (2)

                        OL L 20, 2010 1 26, p. 7 http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:LT:PDF.

                     (3)

                        Pagal šio Susitarimo 3 priedo 1 lentelę, į 2 kategoriją įtrauktos populiacijos, kurias sudaro nuo apytikriai 10 000 iki apytikriai 25 000 individų.

                     (4)

                        Pagal šio Susitarimo 3 priedo 1 lentelę, į 1 kategoriją įtrauktos: a) rūšys, įrašytos į Migruojančių laukinių gyvūnų rūšių išsaugojimo konvencijos I priedėlį; b) rūšys, įrašytos kaip nykstančios į Tarptautinės gamtos išsaugojimo sąjungos (IUCN) nykstančių rūšių Raudonąją knygą, kaip nurodyta naujausioje BirdLife International santraukoje, arba c) populiacijos, turinčios mažiau negu apytikriai 10 000 individų.

                     (5)

                        Susitarimo 3 priedo 1 lentelės A skiltyje dabar yra išvardytos dvi Caladirs ferruginea populiacijos: į B skilties 2c kategoriją įrašyta Vakarų Sibire / Vakarų Afrikoje paplitusi populiacija, o į B skilties 2c kategoriją įrašyta Vidurio Sibire / Pietvakarių Azijoje, Rytų ir Pietų Afrikoje paplitusi populiacija.

                     (6)

                        Susitarimo 3 priedo 1 lentelės A skiltyje dabar yra išvardytos trys Fratercula arctica populiacijos: populiacija, paplitusi teritorijoje nuo Hadsono įlankos ir rytų Meino iki Pietų Grenlandijos, Islandijos, Lokių salos, Norvegijos iki Naujosios Žemės pietinės dalies, įrašyta C skiltyje, populiacija, paplitusi teritorijoje nuo šiaurės rytų Kanados, Šiaurės Grenlandijos iki Jano Majeno, Svalbardo, Naujosios Žemės šiaurinės dalies, įrašyta A skilties 3a kategorijoje, ir populiacija, paplitusi Farerų salose, Pietų Norvegijoje ir Švedijoje, Britanijoje, Airijoje ir šiaurės vakarų Prancūzijoje, įrašyta C skiltyje.

                     (7)

                        Susitarimo 3 priedo 1 lentelėje dabar yra išvardytos dvi Alca torda populiacijos: Alca torda torda populiacija, paplitusi teritorijoje nuo rytų Šiaurės Amerikos, rytų Grenlandijos iki Baltijos jūros ir Baltosios jūros regionų, įrašyta C skiltyje, ir Alca torda islandica populiacija, paplitusi Islandijoje, Farerų salose, Jungtinėje Karalystėje, Airijoje, Helgolande, šiaurės vakarų Prancūzijoje, įrašyta C skiltyje.

                     (8)

                        Pagal Susitarimo 3 priedo 1 lentelę, į 4 kategoriją įtrauktos rūšys, įrašytos kaip beveik nykstančios į IUCN nykstančių rūšių Raudonąją knygą, kaip nurodyta naujausioje BirdLife International santraukoje, bet neatitinka priskyrimo 1, 2 arba 3 kategorijai sąlygų ir dėl jų reikia imtis tarptautinių veiksmų.

                     (9)

                        Žr. 4 išnašą.

                     (10)

                        UNEP/AEWA/MOP6 Rezoliucija 6.1 –
                  http://www.unep-aewa.org/en/document/adoption-amendments-aewa-annexes-2
                  .

                     (11)

                        Subalansuotas naudojimas – biologinės įvairovės komponentų naudojimas tokiu būdu ir tokiu mastu, ilgainiui nesukeliančiu biologinės įvairovės nykimo, taip išlaikant jos pajėgumą tenkinti dabarties ir ateities kartų poreikius ir siekius.

                     (12)

                        Laimikio prisitaikomasis valdymas – periodinio medžioklės nuostatų nustatymo, remiantis populiacijos ir buveinės stebėsenos sistema, laimikio dydžio registravimu, duomenų analize ir reguliavimo variantų nustatymu, procesas.

                     (13)

                        OL L 345, 2006 12 8, p. 24.

                     (14)

                        Pagal šio Susitarimo 3 priedo 1 lentelę, į 2 kategoriją įtrauktos populiacijos, kurias sudaro nuo apytikriai 10 000 iki apytikriai 25 000 individų.

                     (15)

                        Pagal šio susitarimo 3 priedo 1 lentelę, į 2 kategoriją įtraukta: a) rūšys, įrašytos į Migruojančių laukinių gyvūnų rūšių išsaugojimo konvencija I priedėlį; b) rūšys, įrašytos kaip nykstančios į Tarptautinės gamtos išsaugojimo sąjungos (IUCN) nykstančių rūšių Raudonąją knygą, kaip nurodyta naujausioje BirdLife International santraukoje, arba c) populiacijos, turinčios mažiau negu apytikriai 10 000 individų.

                     (16)

                        Susitarimo 3 priedo 1 lentelės A skiltyje dabar yra išvardytos dvi Caladirs ferruginea populiacijos: į B skilties 2c kategoriją įrašyta Vakarų Sibire / Vakarų Afrikoje paplitusi populiacija ir Vidurio Sibire / Pietvakarių Azijoje, Rytų ir Pietų Afrikoje paplitusi populiacija, įrašyta į B skilties 2c kategoriją.

                     (17)

                        Susitarimo 3 priedo 1 lentelės A skiltyje dabar yra išvardytos trys Fratercula arctica populiacijos: Populiacija, gyvenanti teritorijoje nuo Hadsono įlankos ir rytų Meino iki Pietų Grenlandijos, Islandijos, Lokių salos, Norvegijos iki Naujosios Žemės pietinės dalies, įrašyta į C skiltį. Populiacija, paplitusi teritorijoje nuo šiaurės rytų Kanados, Šiaurės Grenlandijos iki Jano Majeno, Svalbardo, Naujosios Žemės šiaurinės dalies, įrašyta į A skilties 3a kategoriją, o į C skiltį – populiacija, gyvenanti Farerų salose, Pietų Norvegijoje ir Švedijoje, Britanijoje, Airijoje ir šiaurės vakarų Prancūzijoje.

                     (18)

                        Susitarimo 3 priedo 1 lentelėje dabar yra išvardytos dvi Alca torda populiacijos: Alca torda torda populiacija, paplitusi teritorijoje nuo Šiaurės Amerikos rytų, Rytų Grenlandijos iki Baltijos jūros ir Baltosios jūros regionų, įrašyta C skiltyje, ir Alca torda islandica populiacija, paplitusi Islandijoje, Farerų salose, Jungtinėje Karalystėje, Airijoje, Helgolande, šiaurės vakarų Prancūzijoje, įrašyta C skiltyje.

                     (19)

                        Pagal Susitarimo 3 priedo 1 lentelę, į 4 kategoriją įtrauktos rūšys, įrašytos kaip beveik nykstančios į IUCN nykstančių rūšių Raudonąją knygą, kaip nurodyta naujausioje BirdLife International santraukoje, bet neatitinka priskyrimo 1, 2 arba 3 kategorijai sąlygų ir dėl jų reikia imtis tarptautinių veiksmų.

                     (20)

                        Žr. 15 išnašą.

                     (21)

                        Subalansuotas naudojimas – biologinės įvairovės komponentų naudojimas tokiu būdu ir tokiu mastu, ilgainiui nesukeliančiu biologinės įvairovės nykimo, taip išlaikant jos pajėgumą tenkinti dabarties ir ateities kartų poreikius ir siekius.

                     (22)

                        Laimikio prisitaikomasis valdymas – periodinio medžioklės nuostatų nustatymo, remiantis populiacijos ir buveinės stebėsenos sistema, laimikio dydžio registravimu, duomenų analize ir reguliavimo variantų nustatymu, procesas.

                     (23)

                        OL L 20, 2010 1 26, p. 7.


               EUROPOS KOMISIJA
            Briuselis, 2018 06 11
            COM(2018) 479 final
            2018/0257(NLE)
            Pasiūlymas
            TARYBOS SPRENDIMAS
            dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Europos Sąjunga ir Marokas jau beveik penkiasdešimt metų turiningai bendradarbiauja įvairiose srityse. Šis bendradarbiavimas visų pirma įtvirtintas 2000 m. įsigaliojusiame Europos ir Viduržemio jūros regiono šalių susitarime, steigiančiame Europos Bendrijų bei jų valstybių narių ir Maroko Karalystės asociaciją
                     1
                   (toliau – ES ir Maroko asociacijos susitarimas, arba asociacijos susitarimas). 2012 m. įsigaliojo Europos Sąjungos ir Maroko Karalystės susitarimas pasikeičiant laiškais
                     2
                  , kuriuo į asociacijos susitarimą įtrauktos liberalizavimo priemonės, taikomos žemės ūkio produktams, perdirbtiems žemės ūkio produktams, žuviai ir žuvininkystės produktams (toliau – liberalizavimo susitarimas).

                  Atsižvelgiant į šią privilegijuotą partnerystę 2008 m. Marokui suteiktas aukštesnio lygio statusas, kuriuo pabrėžiamas dvišalių santykių tvirtumas ir plataus užmojo abiejų šalių tikslai bei įsipareigojimai toliau įgyvendinti bendras iniciatyvas, kaip antai siekti gero valdymo ir politinių, socialinių bei ekonominių reformų.

                  ES nuolat pabrėžė savo siekį, kad Vakarų Sacharos konfliktas būtų išspręstas. ES nepripažino Maroko suverenių teisių į Vakarų Sacharą, tačiau visapusiškai remia Jungtinių Tautų generalinio sekretoriaus ir jo asmeninio pasiuntinio pastangas padėti konflikto šalims surasti teisingą, tvarų ir visoms šalims priimtiną politinį sprendimą, kuris suteiktų Vakarų Sacharos gyventojams apsisprendimo teisę pagal susitarimus, atitinkančius Jungtinių Tautų Chartijoje nustatytus tikslus bei principus, išdėstytus Jungtinių Tautų Saugumo Tarybos rezoliucijose, visų pirma jos rezoliucijose 2152 (2014) ir 2218 (2015).

                  2016 m. gruodžio 21 d. Sprendimu byloje C-104/16 P
                     3
                   Europos Sąjungos Teisingumo Teismas nusprendė, kad Sąjungos ir Maroko sudaryti asociacijos ir liberalizavimo susitarimai Vakarų Sacharai netaikomi.

                  Priėmus Teisingumo Teismo sprendimą tapo nebeįmanoma Vakarų Sacharos – priklausomos teritorijos – kilmės produktams de facto taikyti asociacijos susitarime ir jo protokoluose numatytų prekybos lengvatų, nebent 1 protokolas (Maroko žemės ūkio produktų, perdirbtų žemės ūkio produktų, žuvies ir žvejybos produktų patekimas į Sąjungos rinką) ir 4 protokolas (dėl kilmės taisyklių) būtų iš dalies pakeisti juose nustatant, kad Vakarų Sacharos kilmės produktai traktuojami taip pat, kaip ir Maroko kilmės produktai.

                  2017 m. gegužės 29 d. Taryba įgaliojo Komisiją pradėti derybas, kad būtų sukurtas teisinis pagrindas suteikti lengvatas Vakarų Sacharos kilmės produktams, ir priėmė derybinius nurodymus. Surengti du derybų etapai: 2017 m. birželio 15–16 d. ir 2017 m. liepos 18 d. 2018 m. sausio 31 d. vyriausieji derybininkai parafavo susitarimo projekto tekstą.

                  Šiuo pasiūlymu keičiami ES ir Maroko asociacijos susitarimo 4 protokolas ir 1 protokolas, kad būtų laikomasi 2016 m. gruodžio 21 d. Teisingumo Teismo sprendimo reikalavimų ir būtų nustatytas lengvatų suteikimo Vakarų Sacharos kilmės produktams teisinis pagrindas.

                  Pasiūlymu siekiama, kad nebūtų sutrikdyta prekyba su Vakarų Sachara, ir būtų išsaugotas stabilus patekimo į Sąjungos rinką lygis nesuteikiant jokių naujų lengvatų. Juo visų pirma siekiama sudaryti palankesnes sąlygas ekonominei Vakarų Sacharos plėtrai, jos į Europos Sąjungą eksportuojamus produktus traktuojant taip pat, kaip ir Maroko kilmės produktus. Tokios priemonės padės Vakarų Sacharai išvengti nepalankios konkurencinės padėties, dėl kurios ji galėtų prarasti investavimo galimybių, palyginti su kaimyninėmis šalimis, kurioms pagal įvairias nuostatas (asociacijos susitarimus arba pagal bendrųjų lengvatų sistemą) taikomos muitų tarifų lengvatos.

                  Galiausiai reikėtų pažymėti, kad 2018 m. vasario 27 d. Europos Sąjungos Teisingumo Teismo sprendimas byloje C-266/16 yra susijęs su Sąjungos ir Maroko žuvininkystės sektoriaus partnerystės susitarimu, o tai yra nuo patekimo į rinką, kuris nagrinėjamas asociacijos susitarime, taigi ir šiame pasiūlyme, atskira tema.

                  Laikoma, kad bet koks susitarimas bus tik laikinas, kol konfliktas nebus išspręstas Jungtinėse Tautose laikantis atitinkamų JT Saugumo Tarybos rezoliucijų. Atsižvelgiant į tai reikia pažymėti, kad susitarime nustatyta, jog jis sudaromas nedarant poveikio Europos Sąjungos pozicijai dėl Vakarų Sacharos statuso ir Maroko pozicijai dėl to regiono.

               •Suderinamumas su toje pačioje politikos srityje galiojančiomis nuostatomis

                  Šis pasiūlymas atitinka dabartinę prekybos politiką. Reikia pažymėti, kad iki 2016 m. gruodžio 21 d. (Teisingumo Teismo sprendimo byloje C-104/16 P dienos) muitinė de facto taikė lengvatas Vakarų Sacharos produktams, kurie buvo patvirtinti esantys Maroko kilmės. Palyginti su iki 2016 m. gruodžio 21 d. de facto turėtomis lengvatomis, Marokui ir Vakarų Sacharai nebus suteikta jokių naujų prekybos lengvatų; siekiama tik išplėsti geografinę lengvatų taikymo teritoriją, o ne pakeisti produktus, kuriems taikomos lengvatos, ar tų produktų kiekį.

                  Pasiūlymas atitinka bendruosius Europos kaimynystės politikos tikslus, nes jis padeda gerinti prekybos ir ekonomikos santykius su pietinėmis kaimyninėmis šalimis, glaudžiai su jomis bendradarbiaujant. Be to, jis atitinka bendrą Sąjungos politiką Maroku atžvilgiu, kuria siekiama sustiprinti privilegijuotą partnerystę su šia šalimi, nedarant poveikio Jungtinių Tautų Organizacijos vykdomos procedūros dėl Vakarų Sacharos rezultatams.

                  Tai, kad prekybos lengvatos gali būti taikomos platesnėje nei susitariančiųjų šalių teritorijoje, nėra beprecedentis atvejis, nes prie ES ir Maroko asociacijos susitarimo pridėtose dviejose bendrose deklaracijose nurodyta, kad San Marino Respublikos ir Andoros kilmės produktus „Marokas priima ir laiko juos Bendrijos kilmės produktais, kaip apibrėžta šiame Susitarime.“

               •Suderinamumas su kitomis Sąjungos politikos sritimis

                  1 ir 4 protokolais Marokui suteiktos muitų tarifų lengvatos tam tikromis sąlygomis gali būti pradėtos taikyti Vakarų Sacharos produktams, jei būtų nustatytas tinkamas teisinis pagrindas. Priede pateikiamo susitarimo projekto teksto tikslas ir yra nustatyti teisinį pagrindą. Pakeitus atitinkamus asociacijos susitarimo protokolus, Sąjungos muitų tarifų lengvatas taip pat būtų galima suteikti įvertinus naudą vietos gyventojams ir pagarbą žmogaus teisėms.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Susitarimo pasirašymo teisinis pagrindas yra Sutarties dėl Europos Sąjungos veikimo (SESV) 207 straipsnis kartu su 218 straipsnio 5 dalimi, nes klausimas susijęs su bendra prekybos politika.

               •Subsidiarumo principas (neišimtinės kompetencijos atveju)

                  Bendra prekybos politika priklauso išimtinei Sąjungos kompetencijai (SESV 3 straipsnio 1 dalis) ir, remiantis Europos Sąjungos sutarties (ES sutarties) 5 straipsnio 3 dalimi, subsidiarumo principas išimtinės kompetencijos sritims netaikomas.

               •Proporcingumas

                  Šis pasiūlymas yra proporcingas būdas spręsti kilusią problemą. Susitarimu nebus pakeistos iki 2016 m. gruodžio 21 d. Teisingumo Teismo sprendimo suteiktos galimybės Vakarų Sacharos kilmės produktams patekti į Sąjungos rinką. Kilmės taisyklės nustatytos asociacijos susitarimo 4 protokole; jis keičiamas siekiant nustatyto tikslo ir per pagrįstą laikotarpį sureaguoti į dabartinį komercinį neapibrėžtumą, susijusį su Vakarų Sacharos produktų eksportu į Sąjungą, nedarant poveikio Jungtinių Tautų Organizacijos vykdomai procedūrai dėl Vakarų Sacharos ir galutiniam konflikto sprendimo rezultatui.

                  Todėl pasiūlymu dėl Tarybos sprendimo dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu neviršijama to, kas būtina ar tinka numatytiems tikslams pasiekti.

               •Priemonės pasirinkimas

                  Atitinkami protokolai gali būti pakeisti tik šalių susitarimu. Ši nuostata galioja ir valdžios institucijų bendradarbiavimui, būtinam įgyvendinant prekybos lengvatas.

                  Susitarimas sudaromas Europos Sąjungai ir Maroko Karalystei pasikeičiant laiškais. Europos Sąjungos ir Maroko Karalystės susitarimas yra vienintelė priemonė užtikrinti, kad importuojamiems Vakarų Sacharos kilmės produktams būtų suteikiamas lengvatinės kilmės statusas, atsižvelgiant į tai, kad tik Maroko institucijos gali užtikrinti taisyklių, būtinų suteikiant tokias lengvatas, laikymąsi.

                  Susitarimo projekte numatyta galimybė laikinai taikyti susitarimą iki jo sudarymo. Tačiau manoma, kad nėra būtina teikti pasiūlymą dėl tokio laikino taikymo.

               3.EX-POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Poveikio vertinimas

                  Tarybos prašymu Komisija įvertino galimą susitarimo poveikį darniam vystymuisi, visų pirma naudą, kurią vietos gyventojai gautų Vakarų Sacharos produktams suteikus muitų tarifų lengvatas, ir tokio suteikimo trūkumus.

               Komisijos tarnybos susidūrė su įvairaus pobūdžio metodiniais suvaržymais. Visų pirma, statistinė informacija apie Vakarų Sacharą apskritai yra neišsami ir įvairialypė. Kitas suvaržymas – iki 2016 m. gruodžio 21 d., kai buvo priimtas Europos Sąjungos Teisingumo Teismo sprendimas, taikyta praktika. Į Sąjungą iš Vakarų Sacharos importuojamoms prekėms de facto taikytos tos pačios lengvatos, kaip ir Maroko kilmės prekėms, todėl Maroko ir Vakarų Sacharos importo dažniausiai neįmanoma atskirti. Be to, sąvoką „atitinkami gyventojai“ galima aiškinti įvairiai ar net skirtingai
                  4
               . Ji gali reikšti toje teritorijoje gyvenančius gyventojus; toks yra Maroko aiškinimas, neskirstant gyventojų etniniu pagrindu arba pagal bendruomenes. Ši sąvoka taip pat gali reikšti konkrečius gyventojus, nustatomus visų pirma etniniu arba bendruomeniniu pagrindu (sahraviai); tokiu atveju atitinkami gyventojai bent iš dalies gali būti ir už Vakarų Sacharos ribų gyvenantys asmenys (pabėgėliai), o kai kurie dabartiniai, tačiau neseniai įsikūrę gyventojai nebūtų įtraukiami. Beje, tokio aiškinimo laikosi frontas Polisario.

               Nors Vakarų Sacharos tauta turi apsisprendimo teisę, tačiau ne Europos Sąjunga turėtų atlikti gyventojų surašymą, be to, JTO dokumentuose, susijusiuose su ekonomine veikla priklausomose teritorijose, kalbant apie socialinę ir ekonominę naudą, taip pat minimi šių teritorijų gyventojai
                  5
               . Atsižvelgiant į šiuos skirtumus ir į sunkumus nustatyti poveikį tautai, kurios statusas dar nėra aiškiai apibrėžtas, ir turint omenyje, kad lengvatos pradedamos taikyti konkrečios teritorijos produktams ir kad todėl tai turėtų būti iš esmės naudinga tai teritorijai, atliekant analizę daugiausia dėmesio skirta naudai, kurią gautų Vakarų Sacharos gyventojai.

                  Vertinimo kriterijai grindžiami parametrais, kurie svarbūs pagal Jungtinių Tautų Chartijos 73 straipsnį, kuriame nustatyta, kad narės „prisiima atsakomybę už teritorijų, kurių tautos dar nėra pasiekusios visiškos savivaldos, valdymą, pripažįsta šių teritorijų gyventojų interesų pirmumo principą“ ir „laiko savo šventa pareiga kuo daugiau prisidėti keliant gyventojų gerovę“.

                  Taigi buvo vertinami prekybos srautai iš Vakarų Sacharos ir, konkrečiau, žvejybos ir žemės ūkio produktai, fosfatai ir poveikis gamtos ištekliams, užimtumui ir žmogaus teisėms. Vertinimas grindžiamas ne tik esamų duomenų analize, bet ir prognozėmis. Atsižvelgiant į ypatingą Vakarų Sacharos padėtį ir sunkumus, su kuriais Sąjunga kaip trečioji šalis susiduria norėdama atlikti tyrimus Vakarų Sacharos teritorijoje, Komisija stengėsi gauti objektyvių ir patikimų duomenų, visų pirma bendradarbiaudama su Maroku, pilietine visuomene ir frontu Polisario ir naudodama viešai prieinamą informaciją. Komisija taip pat atsižvelgė į visą kitą turimą informaciją. Kai kuriais atvejais informacija buvo nepatikima ir ribota.

               Konsultacijos su suinteresuotosiomis šalimis

                  Europos Komisijos tarnybos ir Europos išorės veiksmų tarnyba surengė išsamias konsultacijas su Vakarų Sacharos gyventojais.

                  Iš šių konsultacijų paaiškėjo, kad dauguma jų pritaria liberalizavimo susitarimo pakeitimui siekiant pradėti taikyti muitų tarifų lengvatas Vakarų Sacharos produktams. Dauguma konsultacijų dalyvių pranešė apie teigiamą poveikį visiems gyventojams ir ypač pabrėžė lemiamą sverto poveikį, kurį tokios prekybos lengvatos turėtų privačiosioms investicijoms. Jie nurodė, kad palankesnės galimybės patekti į Europos rinkas pagerintų verslo aplinką ir tiesiogines Europos investicijas ir tokiu būdu sustiprintų naują dalyvaujamojo ir darnaus Vakarų Sacharos vystymosi modelį. Tačiau – irgi daugumos nuomone – prekybos su Vakarų Sachara srautus tebevaržantis teisinis netikrumas labai trukdo socialinei ir ekonominei plėtrai, kaip jau matyti iš silpnėjančių Vakarų Sacharos prekybos santykių su kai kuriomis valstybėmis narėmis arba kai kuriuose sektoriuose. Anot šių respondentų, apribojus Vakarų Sacharos patekimą į rinkas ir užsienio investicijas būtų trukdoma plėtoti vietinę ekonominę veiklą ir pakenkta tam tikriems socialiniams, ekonominiams ar politiniams pokyčiams šiuo metu, kai atrodo, kad Vakarų Sacharos vystymasis pagaliau pradeda spartėti.

                  Frontas Polisario, su kuriuo taip pat buvo konsultuotasi, ir kai kurios nevyriausybinės organizacijos išreiškė neigiamą nuomonę. Tačiau šios nuomonės buvo pagrįstos ne konkrečiu neigiamu poveikiu, kurį numatomos muitų tarifų lengvatos turėtų Vakarų Sacharos gyventojams, tačiau nerimu, kad lengvatos įtvirtintų status quo Vakarų Sacharoje, kuri, jų nuomone, yra okupuota Maroko.

                  Iš vertinimo matyti, kad ES ir Maroko asociacijos susitarime numatytų muitų tarifų lengvatų suteikimas daro teigiamą poveikį Vakarų Sacharos ekonomikai ir kad ateityje tas poveikis turėtų išlikti ar net padidėti. Nerimas, kad išplėstas muitų tarifų lengvatų taikymas reikštų status quo pripažinimą, yra nepagrįstas, nes nė viena susitarimo nuostata nereiškia Maroko suverenių teisių į Vakarų Sacharą pripažinimo.

                  Žmogaus teisės

                  Žmogaus teisių padėtis Vakarų Sacharoje iš esmės atitinka žmogaus teisių padėtį Maroke. Galioja tie patys žmogaus teisių apsaugos mechanizmai ir įstatymai. Tačiau Vakarų Sacharos padėtis yra ypatinga dėl politinio konflikto (visų pirma kalbant apie saviraiškos, demonstracijų ir asociacijų laisves). Draudžiamas bet koks teritorinio vientisumo pažeidimas (t. y. ir frontą Polisario palaikantis nepriklausomybės siekimas), už kurį skiriama bauda ar netgi laisvės atėmimo bausmė.

                  Apskritai, kalbant apie išplėsto muitų tarifų lengvatų taikymo Vakarų Sacharos produktams numatomą poveikį žmogaus teisių padėčiai šioje teritorijoje, reikėtų pagal analogiją remtis ES ir Maroko asociacijos susitarimo poveikiu žmogaus teisių padėčiai Maroke. Kadangi susitarimu skatinama įvairių sričių reguliavimo konvergencija su ES standartais, taip daromas netiesioginis teigiamas poveikis, visų pirma darbo sąlygoms (pvz., darbo saugos priemonėms), darbo teisės aktams (pvz., vaikų apsaugai), fitosanitarinėms priemonėms arba vartotojų apsaugai.

                  Ekonominis ir komercinis poveikis

                  Išnagrinėjus atskirus ekonominės veiklos sektorius padarytos tokios išvados.

                  Vakarų Sacharoje vykdoma žemės ūkio gamyba, visų pirma auginami vaisiai ir daržovės (pomidorai ir melionai), kuriuos galima parduoti Europos Sąjungos rinkoje. Išauginama apie 64 000 tonos produktų, sektoriuje sukurta apie 14 000 tiesioginių darbo vietų. Importo vertė – apie 65 mln. eurų. Nenustačius muitų tarifų lengvatų, už tokį kiekį eksportuojamų produktų reikėtų sumokėti 6,6 mln. eurų muitų.

                  Ši ekonominė nauda ateityje galėtų padidėti, jeigu Vakarų Sachara dar labiau išplėtotų savo gamybą ir eksportą į Europos Sąjungą, įgyvendinus šiuo metu svarstomus projektus. Be to, tai turėtų poveikį darbo vietų skaičiui, kuris, remiantis kai kuriomis prognozėmis, galėtų padidėti penkis kartus. Kalbant apie teiginius, kad susitarimu paskatintas žemės ūkio veiklos plėtojimas darytų poveikį gamtos išteklių (visų pirma vandens) naudojimui, Marokas apskaičiavo, kad gruntinio vandens naudojimas padarytų nedidelį poveikį neatsinaujinančioms vandens atsargoms (tačiau kai kas tokiais skaičiavimais abejoja). Be to, imtasi priemonių gruntinio vandens naudojimui mažinti (vietinis drėkinimas, jūros vandens gėlinimas). Apskritai atrodo, kad šiandien esama nedaug patikimų tos teritorijos ekonominės plėtros alternatyvų, be to, su vandens išteklių naudojimu susijusius trūkumus kompensuoja teigiamas ekonominis poveikis Vakarų Sacharai.

                  Kalbant apie žvejybos produktų sektorių reikia pasakyti, kad Vakarų Sacharoje plačiai išplėtota žvejybos produktų perdirbimo pramonė, kuriai priklauso 141 įmonė, turinti leidimą eksportuoti produktus į Europos Sąjungą. 2015 ir 2016 m. teritorijos žvejybos produktų eksportas sudarė 100–200 mln. eurų. Nuo šio eksporto į Europos Sąjungą tiesiogiai arba netiesiogiai priklauso apie 45 000 darbo vietų. Pradėjus taikyti muitų tarifų lengvatas šiems eksportuojamiems produktams, būtų padarytas didelis poveikis teritorijos ekonomikai, taigi ir užimtumui. Be to, lengvatų taikymas derėtų su Europos Sąjungos indėliu teikiant finansinę paramą, skirtą Vakarų Sacharos žvejybos sektoriaus konkurencingumui, žvejų užimtumui bei gyvenimo kokybei ir tausiam gamtos išteklių naudojimui remti ir plėtoti. Ir priešingai – atsisakius suteikti šias lengvatas būtų pakenkta ne tik eksportui, bet ir užimtumui, ir sudarytos sąlygos perkelti šią perdirbimo veiklą į kitas vietas, tikriausiai į Maroką. Be to, tai prieštarautų Europos Sąjungos tikslams remti šio sektoriaus plėtrą Vakarų Sacharoje.

                  Vakarų Sacharos žvejybos produktų importuotojai į ES nurodė, kad, atsižvelgiant į didelį bendrą išorės muito tarifą (be lengvatos – standartinis muito tarifas), šių produktų įsigijimas be jokių lengvatų taptų daug mažiau patrauklus.

                  Kalbant apie fosfatų pramonę, asociacijos susitarimo netaikymas Vakarų Sacharoje nepadarytų nedelsiamo ir tiesioginio poveikio dėl dabartinės šio sektoriaus padėties. Taip yra dėl trijų pagrindinių priežasčių: 1) kai kuriems produktams (neapdirbtiems fosfatams) muitai netaikomi (nuostata dėl didžiausio palankumo statuso suteikimo), 2) išgaunami fosfatai neparduodami Europos Sąjungos rinkose, 3) Maroke (arba bet kurioje kitoje šalyje, su kuria Europos Sąjunga yra sudariusi lengvatinio prekybos režimo susitarimą) perdirbamų kai kurių Vakarų Sacharoje išgautų fosfatų užtektų, kad šiems produktams būtų suteikta Maroko lengvatinė kilmė, taigi lengvatų suteikimo šiems perdirbtiems produktams teikiama nauda nepriklauso nuo rūdų kilmės.

                  Kartu paaiškėjo, kad lengvatų suteikimas Vakarų Sacharos kilmės produktams galėtų turėti poveikį būsimam tam tikrų fosfatų gamybos plėtojimui. Iš tikrųjų pažadas skirti dideles investicijas (daugiau kaip 2 mlrd. JAV dolerių) Vakarų Sacharos išvestinių fosfatų produktų (visų pirma fosforo rūgšties ir trąšų) gamybos sektoriui galėtų likti neištesėtas, jei šių fosfatų produktų eksportui į Sąjungą nebūtų taikomas lengvatinis režimas. Netaikant lengvatų, taptų patraukliau investuoti į kitas vietoves, kuriose gamybai taikoma lengvatų sistema (pavyzdžiui, Marokas), o ne į Vakarų Sacharoje esančias gamybos įmones. Nutraukus investicijas Vakarų Sacharoje, būtų padarytas poveikis gamybos pajėgumams ir produktų įvairovei, taigi ir užimtumui regiono fosfatų sektoriuje.

                  Bendrai kalbant, muitų tarifų lengvatų suteikimas turėtų padaryti didelį poveikį teritorijos ekonominei plėtrai. Kad vis dėlto būtų galima stebėti šį poveikį, susitarime aiškiai numatyta tinkama sistema ir procedūra, kad šalys galėtų nuolat keistis informacija ir įvertinti susitarimo poveikį jo įgyvendinimo laikotarpiu.

                  Nepaisant to, kad sudėtinga visuomet gauti tikslių duomenų, šis tyrimas leidžia daryti išvadą, kad Vakarų Sacharoje vykdoma ekonominė ir gamybos veikla, kurioms tikrai vertėtų suteikti tokias pat muitų tarifų lengvatas, kokios taikomos Maroko Karalystei. Kai kuriems produktams iki 2016 m. gruodžio 21 d. de facto buvo taikomos tokios lengvatos, dėl kurių Vakarų Sacharoje plėtojosi ekonominė veikla ir buvo sukurta darbo vietų (pirmiausia tai pasakytina apie žvejybos ir kai kurių žemės ūkio produktų sektorius). Šiems produktams pritaikius Sąjungos muitų tarifų lengvatas, juos būtų galima ir toliau eksportuoti.

                  Siekiant būtino Vakarų Sacharos ekonominio potencialo įvairinimo reikia skatinti užsienio investicijas, kurioms pritraukti pirmiausia reikalingas didesnis teisinis tikrumas, taigi ir aiškesnės muitų tarifų sąlygos, taikomos dabartiniam ar būsimam Vakarų Sacharos produktų eksportui į Sąjungą. Pradėjus taikyti muitų tarifų lengvatas Vakarų Sacharos produktams, galėtų būti užtikrintos saugesnės investavimo sąlygos ir, atsižvelgiant į neišnaudotą teritorijos ekonominį potencialą ir nedideles dabartines tiesiogines užsienio investicijas, paskatintas spartus ir vietos užimtumui naudingas jų augimas.

                  Ir atvirkščiai – nesuteikus muitų tarifų lengvatų labai nukentėtų Vakarų Sacharos eksportas, visų pirma žvejybos ir žemės ūkio produktų eksportas, todėl tikėtina, kad šių produktų kiekis (kuris ir dabar nėra didelis) dar sumažėtų, o tai reikštų papildomas kliūtis teritorijos vystymuisi. Iš tiesų, nepradėjus taikyti lengvatų Vakarų Sacharos produktams, šiems produktams būtų taikomi Sąjungoje pagal nuostatą dėl didžiausio palankumo statuso suteikimo taikytini muitai ir produktai negalėtų palankesnėmis sąlygomis patekti į Sąjungos rinką. Tai padarytų tik labai nežymų poveikį pramonės produktų (fosfatų) eksportui, tačiau labai neigiamai paveiktų žvejybos ir žemės ūkio produktų eksportą į Sąjungą.

                  Apskritai muitų tarifų lengvatų suteikimas turėtų padaryti didelį poveikį Vakarų Sacharos ekonomikos plėtrai, paskatindamas investicijas į šiuos sektorius. Taip būtų, pavyzdžiui, kai kurių fosfatų sektoriuje (fosforo rūgšties ir trąšų), į kurį jau numatytos investicijos, žemės ūkio sektoriuje, kuriame taip pat rengiamasi įgyvendinti plėtros projektus, ir žvejybos sektoriuje. Tačiau nesuteikus tokių lengvatų galėtų būti užkirstas kelias investicijoms, ekonominės veiklos plėtrai bei įvairinimui ir užimtumui.

                  Remiantis tarptautine teise, visų pirma Vienos konvencijos 36 straipsniu, lengvatų suteikimas pats savaime yra tik papildoma Vakarų Sacharos teritorijai suteikiama teisė, dėl kurios neprivaloma prisiimti jokių įsipareigojimų, todėl ši teisė galėtų būti jai naudinga. Iš tiesų galimas neigiamas poveikis yra tik netiesioginis poveikis vandens išteklių naudojimui arba užimtumui. Muitų tarifų lengvatos negalėtų turėti jokio neigiamo poveikio žmogaus teisėms.

               •Reglamentavimo tinkamumas ir supaprastinimas

                  Pasiūlymas nesusijęs su REFIT.

               4.POVEIKIS BIUDŽETUI

                  Kalbant apie Sąjungos pajamas iš muitų, biudžetui neturėtų būti padarytas didelis poveikis. Šiuo atžvilgiu primenama, kad iki 2016 m. gruodžio 21 d. į Sąjungą įvežti Vakarų Sacharos kilmės produktai de facto buvo atleidžiami nuo muitų.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Kad būtų galima stebėti susitarimo poveikį atitinkamiems gyventojams ir susijusių teritorijų gamtos išteklių naudojimui, susitarime aiškiai numatyta tinkama sistema ir procedūra, kad šalys galėtų nuolat keistis informacija ir įvertinti susitarimo poveikį jo įgyvendinimo laikotarpiu. Europos Sąjunga ir Marokas susitarė ne rečiau kaip kartą per metus keistis informacija asociacijos komitete, įsteigtame ES ir Maroko asociacijos susitarimu. Konkreti tokio vertinimo tvarka bus nustatyta vėliau, kai asociacijos komitetas rengsis ją patvirtinti.

                  Be to, Komisijos tarnybos ir Europos išorės veiksmų tarnyba informuos pilietinę visuomenę apie susitarimo įgyvendinimą.

               2018/0257 (NLE)

               Pasiūlymas

               TARYBOS SPRENDIMAS

               dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,

               atsižvelgdama į Europos Komisijos pasiūlymą,

               kadangi:

               (1)2000 m. kovo 1 d. įsigaliojo Europos ir Viduržemio jūros regiono šalių susitarimas, steigiantis Europos Bendrijų bei jų valstybių narių ir Maroko Karalystės asociaciją
                  6
                (toliau – asociacijos susitarimas);

               (2)įsigaliojus asociacijos susitarimui Sąjunga toliau stiprino dvišalius santykius su Maroku ir jam suteikė aukštesnio lygio statusą;

               (3)tačiau Sąjunga nepripažino Maroko suverenių teisių į Vakarų Sacharą ir nuolat pabrėžė savo siekį, kad būtų išspręstas konfliktas Vakarų Sacharoje – priklausomoje teritorijoje, kurios didžiąją dalį administruoja Marokas. Sąjunga visapusiškai remia Jungtinių Tautų generalinio sekretoriaus ir jo asmeninio pasiuntinio pastangas padėti konflikto šalims surasti teisingą, tvarų ir visoms šalims priimtiną politinį sprendimą, kuris suteiktų Vakarų Sacharos gyventojams apsisprendimo teisę pagal susitarimus, atitinkančius Jungtinių Tautų Chartijoje nustatytus tikslus bei principus, išdėstytus Jungtinių Tautų Saugumo Tarybos rezoliucijose, visų pirma jos rezoliucijose 2152 (2014) ir 2218 (2015);

               (4)įsigaliojus asociacijos susitarimui Vakarų Sacharos produktai, kurie buvo patvirtinti esantys Maroko kilmės, į Sąjungą buvo importuojami taikant atitinkamas to susitarimo nuostatas dėl muitų tarifų lengvatų;

               (5)tačiau savo sprendime byloje C-104/16 P
                  7
                Europos Sąjungos Teisingumo Teismas nurodė, kad asociacijos susitarimas taikomas tik Maroko Karalystės teritorijoje, bet netaikomas Vakarų Sacharoje, kuri yra priklausoma teritorija;

               (6)svarbu užtikrinti, kad nebūtų sutrikdyti per daugelį metų nusistovėję prekybos srautai, ir kartu nustatyti tinkamas žmogaus teisių apsaugos ir darnaus atitinkamų teritorijų vystymosi priemones. Todėl 2017 m. gegužės 29 d. Taryba įgaliojo Komisiją pradėti derybas su Maroko Karalyste siekiant nustatyti teisinį asociacijos susitarime numatytų muitų tarifų lengvatų suteikimo Vakarų Sacharos kilmės produktams pagrindą. Europos Sąjungos ir Maroko Karalystės susitarimas yra vienintelė priemonė užtikrinti, kad importuojamiems Vakarų Sacharos kilmės produktams būtų suteikiamas lengvatinės kilmės statusas, atsižvelgiant į tai, kad tik Maroko institucijos gali užtikrinti taisyklių, būtinų suteikiant tokias lengvatas, laikymąsi;

               (7)Komisija įvertino galimą susitarimo poveikį darniam vystymuisi, visų pirma naudą, kurią vietos gyventojai gautų Vakarų Sacharos produktams suteikus muitų tarifų lengvatas, ir tokio suteikimo trūkumus, ir poveikį susijusių teritorijų gamtos išteklių naudojimui. Muitų tarifų lengvatų naudą užimtumui, žmogaus teisėms ir gamtos išteklių naudojimui labai sunku įvertinti, nes ji yra netiesioginio pobūdžio. Be to, nelengva gauti objektyvios su tuo susijusios informacijos;

               (8)tačiau iš šio vertinimo matyti, kad asociacijos susitarime numatytų muitų tarifų lengvatų suteikimas Vakarų Sacharos kilmės produktams apskritai yra naudingas Vakarų Sacharos ekonomikai, visų pirma tai yra stiprus ekonominis (taigi ir socialinio vystymosi) svertas, ir kad jo nauda yra didesnė už vykstant konsultacijoms nurodytus trūkumus, tarp kurių – didelio masto gamtos išteklių, visų pirma gruntinio vandens atsargų, naudojimas, su kuriuo susijusių priemonių jau imtasi;

               (9)taigi muitų tarifų lengvatų suteikimas Vakarų Sacharos kilmės produktams iš esmės turės teigiamą poveikį atitinkamiems gyventojams, o ateityje tas poveikis turėtų išlikti ar net didėti. Iš vertinimo matyti, kad pradėjus taikyti muitų tarifų lengvatas Vakarų Sacharos produktams galėtų būti užtikrintos saugesnės investavimo sąlygos ir paskatintas spartus bei vietos užimtumui naudingas jų augimas. Vakarų Sacharoje vykdoma ekonominė ir gamybos veikla, kurioms tikrai vertėtų suteikti asociacijos susitarime numatytas muitų tarifų lengvatas, rodo, kad nesuteikus muitų tarifų lengvatų labai nukentėtų Vakarų Sacharos eksportas, visų pirma žvejybos ir žemės ūkio produktų eksportas. Muitų tarifų lengvatų suteikimas turėtų padaryti teigiamą poveikį Vakarų Sacharos ekonomikos plėtrai, paskatindamas investicijas;

               (10)bendradarbiaudama su Europos išorės veiksmų tarnyba Komisija taip pat užtikrino, kad su susitarimu susiję gyventojai būtų tinkamai įtraukti į konsultacijas, kuriose dalyvavo įvairūs socialiniai, ekonominiai ir politiniai Vakarų Sacharos gyventojams atstovaujantys subjektai. Didžioji jų dalis pritarė, kad Vakarų Sacharai būtų suteiktos asociacijos susitarime numatytos muitų tarifų lengvatos. Prieštaraujantieji nenurodė konkretaus neigiamo poveikio teritorijos gyventojams, tačiau dažniausiai laikėsi nuomonės, kad šis susitarimas patvirtintų Maroko poziciją dėl Vakarų Sacharos teritorijos. Tačiau nė viena susitarimo nuostata neleidžia manyti, kad juo pripažįstamos Maroko suverenios teisės į Vakarų Sacharą. Beje, Sąjunga ir toliau aktyviai palaikys remiant JT pradėtą taikų konflikto sprendimo procesą;

               (11)todėl Komisija Sąjungos vardu derėjosi dėl Europos Sąjungos ir Maroko Karalystės susitarimo pasikeičiant laiškais dėl asociacijos susitarimo 1 ir 4 protokolų pakeitimo, o jo tekstas parafuotas 2018 m. sausio 31 d.;

               (12)susitarimas padeda siekti Sąjungos tikslų pagal Europos Sąjungos sutarties 21 straipsnį;

               (13)todėl susitarimas turėtų būti pasirašytas Sąjungos vardu su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

               1 straipsnis

               Sąjungos vardu patvirtinamas Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymas su sąlyga, kad jis bus sudarytas.

               Pasirašytino susitarimo tekstas pridedamas prie šio sprendimo.

               2 straipsnis

               Tarybos generalinis sekretoriatas parengia įgaliojamąjį raštą, kuriuo susitarimo derybininko nurodytam (-iems) asmeniui (-ims) suteikiami įgaliojimai pasirašyti susitarimą su sąlyga, kad jis bus sudarytas.

               3 straipsnis

               Šis sprendimas įsigalioja [...].

               Priimta Briuselyje

                     Tarybos vardu

                     Pirmininkas

                     (1)

                        OL L 70, 2000 3 18, p. 2.

                     (2)

                        Europos Sąjungos ir Maroko Karalystės susitarimas pasikeičiant laiškais dėl abipusių liberalizavimo priemonių, taikomų žemės ūkio produktams, perdirbtiems žemės ūkio produktams, žuviai ir žuvininkystės produktams, dėl 1, 2 bei 3 protokolų ir jų priedų pakeitimo ir dėl asociacijos susitarimo dalinio pakeitimo (OL L 241, 2012 9 7, p. 2).

                     (3)

                        2016 m. gruodžio 21 d. Teisingumo Teismo sprendimas Taryba / Front Polisario, C-104/16 P, ECLI:EU:C:2016:973.

                     (4)

                        Pažymėtina, kad derybinių nurodymų tekste prancūzų kalba kalbama apie gyventojus (pranc. populations), o angliškame tekste – apie tautą (angl. people). Tai parodo, kad ir JT dokumentuose vartojami skirtingi terminai. Pavyzdžiui, 1975 m. spalio 16 d. Tarptautinio Teisingumo Teismo nuomonės išvadose prancūzų kalba vartojamas terminas „populations“, o anglų kalba – „people“.

                     (5)

                        2017 m. gruodžio 7 d. Generalinės Asamblėjos priimta rezoliucija dėl ekonominės veiklos ir kitos priklausomų teritorijų tautų interesams kenkiančios veiklos (2017 m. gruodžio 14 d. dok. A/RES/72/92).

                     (6)

                        OL L 70, 2000 3 18, p. 2.

                     (7)

                        2016 m. gruodžio 21 d. Teisingumo Teismo sprendimas Taryba / Front Polisario, C-104/16 P, ECLI:EU:C:2016:973.

    ---documentbreak---

               EUROPOS KOMISIJA
            Briuselis,2018 06 11
            COM(2018) 479 final
            PRIEDAS
            prie
            Pasiūlymo dėl Tarybos sprendimo
            dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo pasirašymo Europos Sąjungos vardu

               PRIEDAS

               Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją, 1 ir 4 protokolų pakeitimo projektas

               A. Sąjungos laiškas

               Gerb. ponia, gerb. pone,

               maloniai primename apie derybas, vykusias pagal Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Maroko Karalystės asociaciją (toliau – asociacijos susitarimas), dėl kai kurių to susitarimo protokolų pakeitimo.

               Baigusios derybas Europos Sąjunga ir Maroko Karalystė susitarė:

               Šis susitarimas sudaromas nedarant poveikio Europos Sąjungos pozicijai dėl Vakarų Sacharos statuso ir Maroko pozicijai dėl to regiono.

               Abi šalys dar kartą patvirtina, kad palaiko Jungtinių Tautų procesą ir remia Generalinio Sekretoriaus pastangas pasiekti galutinį politinį sprendimą remiantis Jungtinių Tautų Chartijoje nustatytais tikslais bei principais ir Saugumo Tarybos rezoliucijomis.

               Europos Sąjunga ir Maroko Karalystė susitarė prie asociacijos susitarimo 4 protokolo teksto pridėti šią bendrą deklaraciją.

               „Bendra deklaracija dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją (toliau – asociacijos susitarimas) 1 ir 4 protokolų taikymo

               1.
                     Vakarų Sacharos kilmės produktams, kurių muitinį tikrinimą atlieka Maroko muitinė, taikomos tokios pat prekybos lengvatos, kaip ir asociacijos susitarime nurodytiems produktams Europos Sąjungos suteiktos lengvatos.

               2.
                     4 protokolas mutatis mutandis taikomas nustatant 1 dalyje nurodytų produktų kilmės statusą, įskaitant ir jų kilmės įrodymus
                  1
               .

               3.
                     Europos Sąjungos valstybių narių muitinės ir Maroko muitinė užtikrina 4 protokolo taikymą šiems produktams.“

               Europos Sąjunga ir Maroko Karalystė dar kartą patvirtina savo įsipareigojimą protokolus taikyti laikydamosi asociacijos susitarimo nuostatų dėl pagrindinių laisvių ir žmogaus teisių gerbimo.

               Ši bendra deklaracija grindžiama ilgalaike privilegijuota Europos Sąjungos ir Maroko Karalystės partneryste, kuri įtvirtinta Marokui suteikiant aukštesnio lygio statusą, ir bendru šalių siekiu gilinti ir plėtoti šią partnerystę.

               Įgyvendindamos šią partnerystę ir sudarydamos viena kitai sąlygas įvertinti šio susitarimo poveikį, visų pirma poveikį darniam vystymuisi, ypač naudą, kurią gautų atitinkami gyventojai, ir susijusių teritorijų gamtos išteklių naudojimą, Europos Sąjunga ir Marokas susitarė ne rečiau kaip kartą per metus keistis informacija asociacijos komitete.

               Konkreti tokio vertinimo tvarka bus nustatyta vėliau, kai asociacijos komitetas rengsis ją patvirtinti, ne vėliau kaip per du mėnesius nuo šio susitarimo pasikeičiant laiškais įsigaliojimo.

               Šis susitarimas pasikeičiant laiškais gali būti laikinai taikomas abipusiu sutarimu, abiem šalims pasikeitus pranešimais, nuo dienos, kurią Europos Sąjungos Taryba įgalioja jį pasirašyti.

               Šis susitarimas pasikeičiant laiškais įsigalioja kitą dieną po to, kai abi šalys viena kitai praneša užbaigusios susitarimui priimti būtinas savo vidaus procedūras.

               Būčiau dėkingas, jei patvirtintumėte, kad Jūsų vyriausybė sutinka su tuo, kas pirmiau išdėstyta.

               Pagarbiai

               Europos Sąjungos Tarybos vardu

               B. Maroko Karalystės laiškas

               Gerb. ponia, gerb. pone,

               turiu garbės pranešti, kad gavau Jūsų šios dienos laišką, kuriame rašoma:

               „Gerb. ponia, gerb. pone,

               maloniai primename apie derybas, vykusias pagal Europos ir Viduržemio jūros regiono šalių susitarimą, steigiantį Europos Bendrijų bei jų valstybių narių ir Maroko Karalystės asociaciją (toliau – asociacijos susitarimas), dėl kai kurių to susitarimo protokolų pakeitimo.

               Baigusios derybas Europos Sąjunga ir Maroko Karalystė susitarė:

               Šis susitarimas sudaromas nedarant poveikio Europos Sąjungos pozicijai dėl Vakarų Sacharos statuso ir Maroko pozicijai dėl to regiono.

               Abi šalys dar kartą patvirtina, kad palaiko Jungtinių Tautų procesą ir remia Generalinio Sekretoriaus pastangas pasiekti galutinį politinį sprendimą remiantis Jungtinių Tautų Chartijoje nustatytais tikslais bei principais ir Saugumo Tarybos rezoliucijomis.

               Europos Sąjunga ir Maroko Karalystė susitarė prie asociacijos susitarimo 4 protokolo teksto pridėti šią bendrą deklaraciją.

               „Bendra deklaracija dėl Europos ir Viduržemio jūros regiono šalių susitarimo, steigiančio Europos Bendrijų bei jų valstybių narių ir Maroko Karalystės asociaciją (toliau – asociacijos susitarimas) 1 ir 4 protokolų taikymo

               1.
                     Vakarų Sacharos kilmės produktams, kurių muitinį tikrinimą atlieka Maroko muitinė, taikomos tokios pat prekybos lengvatos, kaip ir asociacijos susitarime nurodytiems produktams Europos Sąjungos suteiktos lengvatos.

               2.
                     4 protokolas mutatis mutandis taikomas nustatant 1 dalyje nurodytų produktų kilmės statusą, įskaitant ir jų kilmės įrodymus
                  2
               .

               3.
                     Europos Sąjungos valstybių narių muitinės ir Maroko muitinė užtikrina 4 protokolo taikymą šiems produktams.“

               Europos Sąjunga ir Maroko Karalystė dar kartą patvirtina savo įsipareigojimą protokolus taikyti laikydamosi asociacijos susitarimo nuostatų dėl pagrindinių laisvių ir žmogaus teisių gerbimo.

               Ši bendra deklaracija grindžiama ilgalaike privilegijuota Europos Sąjungos ir Maroko Karalystės partneryste, kuri įtvirtinta Marokui suteikiant aukštesnio lygio statusą, ir bendru šalių siekiu gilinti ir plėtoti šią partnerystę.

               Įgyvendindamos šią partnerystę ir sudarydamos viena kitai sąlygas įvertinti šio susitarimo poveikį, visų pirma poveikį darniam vystymuisi, ypač naudą, kurią gautų atitinkami gyventojai, ir susijusių teritorijų gamtos išteklių naudojimą, Europos Sąjunga ir Marokas susitarė ne rečiau kaip kartą per metus keistis informacija asociacijos komitete.

               Konkreti tokio vertinimo tvarka bus nustatyta vėliau, kai asociacijos komitetas rengsis ją patvirtinti, ne vėliau kaip per du mėnesius nuo šio susitarimo pasikeičiant laiškais įsigaliojimo.

               Šis susitarimas pasikeičiant laiškais gali būti laikinai taikomas abipusiu sutarimu, abiem šalims pasikeitus pranešimais, nuo dienos, kurią Europos Sąjungos Taryba įgalioja jį pasirašyti.

               Šis susitarimas pasikeičiant laiškais įsigalioja kitą dieną po to, kai abi šalys viena kitai praneša užbaigusios susitarimui priimti būtinas savo vidaus procedūras.

               Būčiau dėkingas, jei patvirtintumėte, kad Jūsų vyriausybė sutinka su tuo, kas pirmiau išdėstyta.

               Pagarbiai“

               Galiu patvirtinti, kad mano Vyriausybė pritaria Jūsų laiško turiniui.

               Pagarbiai

               Maroko Karalystės vardu

                     (1)

                        Maroko muitinė yra atsakinga už 4 protokolo nuostatų taikymą 1 dalyje nurodytiems produktams.

                     (2)

                        Maroko muitinė yra atsakinga už 4 protokolo nuostatų taikymą 1 dalyje nurodytiems produktams.